ArcelorMittal-afleggings ‘dalk eerste van vele’Argieffoto Die vakbond Solidariteit het Donderdag gewaarsku dat die afleggingskrisis waarin ArcelorMittal Suid-Afrika (Amsa) hom tans bevind, dalk slegs die begin van nog vele ander kan wees. Dit volg nadat Solidariteit ŉ 189A-afleggingskennisgewing ontvang het. Amsa het Woensdag in ŉ handelsverklaring op die JSE se nuusdiens, Sens, aangekondig dat hy noodgedwonge meer as 2 000 werknemers moet aflê. Dit is sowat ŉ vyfde van die maatskappy se werkmag. Marius Croucamp, adjunkhoofsekretaris van Solidariteit, waarsku indien rolspelers in die staalbedryf nie dringend ingryp nie, kan talle ander afleggings volg. Volgens Croucamp kan afleggings onder andere toegeskryf word aan Eskom se verhoging in kragtariewe en die Nasionale Energiereguleerder van Suid-Afrika (Nersa) wat nie ag geslaan het op die staalreus se hulpkrete nie. “Ons het Nersa gewaarsku dat dié verhoging die industrie gaan vernietig. Tog is daar voortgegaan en moet gewone werkers nou die prys betaal,” sê hy. Croucamp sê voorts dat selfs die versoekbrief wat Solidariteit op 11 Junie aan die minister van handel en nywerheid gerig het, wat dringend versoek dat die minister rolspelers in die industrie byeen moet roep om die uitdagings te bespreek, op dowe ore geval het. Volgens Croucamp het die onlangse instelling van die koolstofbelasting die bedryf onder verdere druk geplaas en speel dit ook ŉ groot rol in die afleggings wat Amsa tans in die gesig staar. “Die tydsberekening van dié instelling was heeltemal verkeerd, omrede Suid-Afrika dit nie tans kan bekostig nie. Hoër insetkoste in die staalbedryf, wat reeds onder enorme druk verkeer, het noodwendig werksverliese tot gevolg.” Hy sê indien Amsa die afleggings deurvoer, Solidariteit in die beste belang van sy lede sal optree. “Solidariteit sal alles in sy vermoë doen om te verseker dat sy lede wat deur hierdie proses geraak word, die voorgestelde skeidingsvoordele en die nodige steun in hierdie moeilike tyd ontvang,” het hy gesê. Croucamp voer aan dat in die konteks van die geweldige druk wat die staalbedryf tans beleef, dié aankondiging die spanning vererger. “Indien daar nie dringend deur alle rolspelers ingegryp word nie, sal al hoe meer maatskappye afleggings in die gesig staar. Solidariteit vra die regering om sy pligte na te kom en seker te maak maatskappye kan in Suid-Afrika volhoubaar voortbestaan. Dit moet gedoen word deur kragtoevoer te verseker en versmorende regulasies te hersien.”